részlet

Copyright © Lőrincz Andrea, Nagy Ádám, 2024

Minden jog fenntartva

© Athenaeum, 2024

Az útvonalakat ellenőrizte:

Bozsó Csilla, Gyimesi András és Pompor Zoltán

A versek és makámák társszerzője:

Fazekas Sándor

A borítót a Midjourney nevű program alkalmazásával,
Kiss Viktor programozó együttműködésével
Földi Andrea grafikusművész készítette.

Kiadta az Athenaeum Kiadó,

az 1795-ben alapított Magyar Könyvkiadók és Könyvterjesztők Egyesülésének tagja.

1086 Budapest, Dankó utca 4–8.

www.athenaeum.hu

www.facebook.com/athenaeumkiado

ISBN 978 963 543 429 9

ISSN 2939 5941

Felelős kiadó: Dian Viktória

Felelős szerkesztő: Kertész Edina

Szerkesztette: Pompor Zoltán

Műszaki vezető: Dubecz Adrienn

Borító: Földi Andrea

Elektronikus változat:

eKönyv Magyarország Kft.

www.ekonyv.hu

Készítette Ambrose Montanus

Kedves Olvasó!

Ez a lapozgatós kalandkönyv William Shakespeare Rómeó és Júlia című világhírű színművének újragondolása. Újragondolás, hiszen te alakítod a történetet, sőt választhatsz, hogy a 16-17 éves1 Júlia vagy Rómeó szerepét veszed-e fel. Feladatod a korabeli Veronában eligazodni: életben maradni, megszerezni és megtartani az álmodott társ kezét, és lehetőség szerint összebékíteni a régóta viszálykodó Montague és Capulet családot. Utadat és döntéseid következményeit áthatja a 14. századi miliő, a reneszánsz világának minden sajátossága. Így előfordulhat, hogy várakozásaidat felülírja a korszellem, amely sokszor erősebb az akaratnál.

A cselekmény hasonlatos is és nem is a shakespeare-i tragédiához. Könyvünk – amely egy tragikus szerelem története – ugyanis nem csak a reneszánsz históriát meséli újra. Nálunk – többek közt – a cselekmény nem hat napot, hanem hat hónapot ölel fel, megjelennek más Shakespeare-drámák ikonikus szereplői, és sokféle olyan helyzet is előfordulhat, amely az eredeti műben nem szerepel.

Bár a szövegben a két főszereplő dőlt betűvel szedett párbeszédekben, makámákban beszél, és ezek szándékaink szerint utalnak is az eredeti mű verses mivoltára, munkánk semmiképp sem akarja a shakespeare-i és a jeles műfordítók verselését utánozni.

Tudd, hogy könyvünk egy sorozatba illeszkedik. A Kötelezők újratöltve sorozat azt a célt tűzte ki maga elé, hogy saját döntéseken alapuló, úgynevezett kalandkönyvként mutassa be az iskolai olvasmányokat, ezzel is igyekezve az olvasást, és ezen belül az iskolai irodalom olvasását népszerűsíteni. A kalandkönyv lényege, hogy az olvasó hozza meg a történetszövés közben felmerülő legfőbb döntéseket, a cselekmény ezen döntéseknek megfelelően alakul.

Ha van kedved, vedd kézbe A Pál utcai küldetés – Mentsük meg Ernőt!2, Égi megbízás – Az ember tragédiája3 és a Hol terem a magyar vitéz? – Egri csillagok4 című kötetet is.

Esetleg fontold meg a következőket is:

🡢 A kötetben a szövegelemek közt lapozgatva haladhatsz a történetben; az eligazodást nem az oldalszámok, hanem az elemek számai segítik 1-től 400-ig. Amikor választanod kell, jelöljük, hogy melyik elemhez kell lapoznod azért, hogy a történetet a döntésed szerint folytathasd. A játékot az 1. elemnél kezdd, ott döntheted el azt is, hogy kinek a bőrébe bújsz.

🡢 Azt, hogy a történet miként alakul, erősen meghatározza a kíváncsiságod, együttműködési vagy versengő szándékod, s megannyi más jellemvonásod. Sőt, a döntéseid meghatározzák más szereplők reakcióit is. Persze érhetnek meglepetések, az elhatározásaid olyan következményekhez is vezethetnek, amelyek nem feltétlenül találkoznak az elképzeléseiddel. Mindazonáltal járd nyugodtan a saját utad.

🡢 Ha szünetet akarsz tartani, bárhol megteheted, de leginkább egy új fejezet (Az idők méhében sok minden vajúdik; Lassan szeress, s szeretni fogsz sokáig; Hol te vagy, ott a világ maga; Egy halállal mindnyájan tartozunk; Az élet egy félkegyelmű meséje) elkezdése előtt érdemes, és adott esetben ide is tudsz nagy biztonsággal visszalépni.

S ha az egyik szereplő bőrébe bújva már túl szűknek érzed a mozgástered, kezdd nyugodtan újra a másikkal.

Kalandra fel!

A szerzők

Történetünk kezdetén

1286–1287 fordulója, Verona.

E hely a kettősség városa. Ahogy kettészeli a települést az Adige folyó, úgy vágja ketté ezt a világot a kifinomult művészet és a profán valóság. Ha körbenézel, föléd magaslik az Arena di Verona amfiteátrum és a Porta Leoni kapu, múlt idők dicsőségének nyoma. Azonban ha lenézel a lábad elé, s haladsz Verona szíve – a piactér – felé, arcul csap a bűz: az utcákon csordogál a szennyvíz, a házak falait szemétkupacok támasztják, a teret betölti a kofák kiabálása, s a sárban dagonyázó disznók röfögése.

Mégis ez a hely több annál, mint aminek látszik. Itt nemcsak a kereskedelem, hanem a közösségi élet is virágzik. Amellett, hogy felsorakozik egymás mellett a szűcs, a takács, a mészáros és megannyi árus, az emberek ide járnak titkos órákat lopni a szerelmükkel, pletykálkodni vagy éppen vitatkozni. Mindenki megszokta már a nagy hangzavart és a furcsa arcokat, ezektől igazi a vásári forgatag. A városba érkező utazóként nem tulajdonítasz ennek nagy jelentőséget.

Egy gyógynövényekkel és -szerekkel teli asztalhoz lépsz, de nem látod sehol az árust. Nem kell azonban sokáig várnod, hamarosan eléd toppan Puck, a patikárius inasa, aki habozás nélkül megszólít téged, s kezében egy csokor gyógynövénnyel varázslatos ajánlatot tesz:

Régen viszály tombol Veronában:

egymást ölik: Capulet s Montague.

Miért is? Azt bizony valójában

nem tudja senki: jaj, sok itt a bú.

Színház ez itt, a nagy világegész.

Szerep vár benne rád, ha benne vagy.

Csak jöjj hát, és légy új kalandra kész:

az ősi végzet új erőre kap.

Lehetsz te Rómeó vagy Júlia,

hármas a cél: védd magad, óvd a társadat;

mert szerelmeteknek kell gyúlnia;

és főként csendesítsd az ősi viszályokat.

Vezesd rá őket így a fő törvényre:

a háborúnál többet ér a béke.

Bár először kissé megrémiszt a manótermetű, flúgos alak, úgy döntesz, belemész a játékba. A választás nem könnyű. Segítség gyanánt Puck tovább beszél:

Lehetsz te Júlia, a Capulet,

kit cserfes dajka kényeztet s nevel,

de ő nemes családja rabja lett,

s bármit megkap: mindent megérdemel.

De új erővel friss kalandra tör,

mit tőle várnak, az biz nem kevés:

ifjú szívet feldob, és gyötör

nemes házasság: áldás, büntetés.

De ha úgy tetszik, lehetsz te Montague,

a herceg-vér, az ifjú Rómeó,

sudár, vitéz és szép, erős tagú,

kinek hű barátja jó Mercutio.

A vakmerő fiú, ki új veszélyt keres,

de csalfa nőt le még sosem tepert,

éjjel-nappal így hölgy-szeszélyre les,

szonettet ír hát, nem hexametert.

🡢Ha Rómeóként járnád Veronát, lapozz a 200-ra!

🡢Ha Júlia áll közelebb hozzád, lapozz a 100-ra!

Tartalom

Kedves Olvasó!

Történetünk kezdetén

Lassan szeress, s szeretni fogsz sokáig

Az élet egy félkegyelmű meséje

Az idők méhében sok minden vajúdik

Egy halállal mindnyájan tartozunk…

Az élet egy félkegyelmű meséje

Lassan szeress, s szeretni fogsz sokáig

Az élet egy félkegyelmű meséje

Az idők méhében sok minden vajúdik

Egy halállal mindnyájan tartozunk…

Az élet egy félkegyelmű meséje

Az élet egy félkegyelmű meséje

Lassan szeress, s szeretni fogsz sokáig

Hol te vagy, ott a világ maga

Az élet egy félkegyelmű meséje

Lassan szeress, s szeretni fogsz sokáig

Rózsák-aranyak, kórók-vasgarasok

Zárszó

Forgalmazza:
eKönyv Magyarország Kft.
www.ekonyv.hu

Felhasznált betűtípusok
Noto Sans Symbols 2 – SIL Open Font License
Source Serif 4 – SIL Open Font License
Yesteryear – SIL Open Font License